A primera zona de protección d'a naturaleza en os Alpes de Berchtesgaden fue creyada en l'anyo 1910. Teneba un aria de 8600 ha y s'organizaba d'alcuerdo a o modelo d'os parques nacionals en os Estaus Unius. En 1919, se construyó l'hotel de montanya de Sant Bertolomeu. En marzo de 1921 s'ixampló l'aria protechida enta as 20.400 ha. Por ixas envueltas ya s'incluyiban tanto o Watzmann como o Hochkalter. Mientres a Segunda Guerra Mundial, Hermann Göring, que, entre atras responsabilidatz, estió Menistro de Selvas y Caza, declaró l'aria d'arredol de l'Obersee como aria particularment protechida de conservación d'a naturaleza. Amás se i declaroron tamién dica seis arias de protección d'a fauna que, en a practica, se feban servir como reservas de caza. A iniciativa ta creyar un parque nacional naixe en 1953. Ye en a decada de 1960 quan apareixe una nueva iniciativa ta a construcción d'un teleferico enta a tuca d'o Watzmann. Yera una ideya de tot contradictoria con os plans de creyación d'un parque nacional, y asinas remata albandonando-se en 1972 quan o Estau Libre de Bavera decide creyar o espacio protechiu. O parque s'ubrió o 1 d'agosto de 1978, con un aria total de 208,08 km². En 1990, o parque nacional ye reconoixiu por a UNESCO como Reserva d'a Biosfera. En 2010, s'ixampla a superficie d'o parque, estando actualment de 210 km².